CELEX: 32016D0598
Language: da
Date: 2016-04-14 00:00:00
Title: Kommissionens gennemførelsesafgørelse (EU) 2016/598 af 14. april 2016 om tilladelse til en udvidelse af anvendelsen af fedtekstrakt fra antarktisk lyskrebs (Euphausia superba) som en ny levnedsmiddelingrediens i henhold til Europa-Parlamentets og Rådets forordning (EF) nr. 258/97

19.4.2016   
            
            
               DA
            
            
               Den Europæiske Unions Tidende
            
            
               L 103/34
            
         KOMMISSIONENS GENNEMFØRELSESAFGØRELSE (EU) 2016/598
   af 14. april 2016
   om tilladelse til en udvidelse af anvendelsen af fedtekstrakt fra antarktisk lyskrebs (Euphausia superba) som en ny levnedsmiddelingrediens i henhold til Europa-Parlamentets og Rådets forordning (EF) nr. 258/97
   (Kun den engelske udgave er autentisk)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser (1), særlig artikel 7, og
   ud fra følgende betragtninger:
   
               (1)
            
            
               Ved Kommissionens beslutning 2009/752/EF (2) blev det i henhold til forordning (EF) nr. 258/97 tilladt at markedsføre fedtekstrakt fra antarktisk lyskrebs (Euphausia superba) som en ny levnedsmiddelingrediens til anvendelse i visse levnedsmidler.
            
         
               (2)
            
            
               Den 11. december 2009 anmeldte virksomheden Aker BioMarine Antarctic AS til Kommissionen, at den agtede at markedsføre et fedtekstrakt fra antarktisk lyskrebs (Euphausia superba) på grundlag af en udtalelse fra de kompetente finske fødevaremyndigheder om betydelig ækvivalens med et fedtekstrakt fra antarktisk lyskrebs (Euphausia superba) godkendt ved beslutning 2009/752/EF.
            
         
               (3)
            
            
               Den 15. september 2014 indgav virksomheden Aker BioMarine Antarctic AS en ansøgning til de kompetente myndigheder i Irland om tilladelse til at udvide anvendelsesmulighederne for fedtekstrakt fra antarktisk lyskrebs (Euphausia superba) som en ny levnedsmiddelingrediens.
            
         
               (4)
            
            
               Det kompetente irske fødevarevurderingsorgan offentliggjorde den 23. december 2014 sin første vurderingsrapport. I denne rapport konkluderedes det, at udvidelsen af anvendelsen af fedtekstrakt fra antarktisk lyskrebs (Euphausia superba) opfylder kriterierne for nye levnedsmidler i artikel 3, stk. 1, i forordning (EF) nr. 258/97.
            
         
               (5)
            
            
               Den 22. januar 2015 videresendte Kommissionen den første vurderingsrapport til de øvrige medlemsstater.
            
         
               (6)
            
            
               Inden for det tidsrum på 60 dage, der er fastsat i artikel 6, stk. 4, første afsnit, i forordning (EF) nr. 258/97, blev der fremsat begrundede indsigelser. Ansøgeren ændrede derfor ansøgningen for så vidt angår de foreslåede fødevarekategorier. Denne ændring og de yderligere forklaringer fra ansøgeren mindskede betænkelighederne til medlemsstaternes og Kommissionens tilfredshed.
            
         
               (7)
            
            
               I Europa-Parlamentets og Rådets direktiv 2002/46/EF (3) er der fastsat krav til kosttilskud. Anvendelsen af fedtekstrakt fra antarktisk lyskrebs (Euphausia superba) bør tillades med forbehold af kravene i nævnte retsakt.
            
         
               (8)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE AFGØRELSE:
   Artikel 1
   Fedtekstrakt fra antarktisk lyskrebs (Euphausia superba), jf. bilag I, kan markedsføres i Unionen som en ny levnedsmiddelingrediens til de i bilag II angivne anvendelsesformål og under overholdelse af de i samme bilag fastsatte maksimale anvendelsesniveauer, med forbehold af de særlige bestemmelser i direktiv 2002/46/EF.
   Artikel 2
   Fedtekstrakt fra antarktisk lyskrebs (Euphausia superba), der godkendes ved denne afgørelse, skal på etiketten af de levnedsmidler, hvori det er indeholdt, angives som »fedtekstrakt fra antarktisk lyskrebs (Euphausia superba)«.
   Artikel 3
   Denne afgørelse er rettet til Aker BioMarine Antarctic AS, Postboks 496, N-1327, Lysaker, Norge.
   
      Udfærdiget i Bruxelles, den 14. april 2016.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EFT L 43 af 14.2.1997, s. 1.
   
      (2)  Kommissionens beslutning 2009/752/EF af 12. oktober 2009 om tilladelse til markedsføring af fedtekstrakt fra antarktisk lyskrebs (Euphausia superba) som en ny levnedsmiddelingrediens i henhold til Europa-Parlamentets og Rådets forordning (EF) nr. 258/97 (EUT L 268 af 13.10.2009, s. 33).
   
      (3)  Europa-Parlamentets og Rådets direktiv 2002/46/EF af 10. juni 2002 om indbyrdes tilnærmelse af medlemsstaternes lovgivninger om kosttilskud (EFT L 183 af 12.7.2002, s. 51).
   
      BILAG I
      
         Specifikation af fedtekstrakt fra antarktisk lyskrebs (Euphausia superba)
      
      Beskrivelse: For at fremstille fedtekstrakt fra antarktisk lyskrebs (Euphausia superba) knuses antarktiske lyskrebs, hvorefter der foretages en ekstraktion med ethanol. Proteiner og lyskrebsmateriale fjernes fra fedtekstraktet ved filtrering. Ethanolet og det tilbageværende vand fjernes ved fordampning.
      
                  Test
               
               
                  Specifikation
               
            
                  Forsæbningstal
               
               
                  Ikke over 185 mg KOH/g
               
            
                  Peroxidtal (PV)
               
               
                  Ikke over 2 meq O2/kg olie
               
            
                  Vand og flygtige stoffer
               
               
                  Ikke over 0,6 (1)
                  
               
            
                  Phospholipider
               
               
                  Ikke under 35 % w/w
               
            
                  Transfedtsyrer
               
               
                  Ikke over 1 % w/w
               
            
                  EPA (eicosapentaensyre)
               
               
                  Ikke under 15 % af fedtsyrer i alt
               
            
                  DHA (docosahexaensyre)
               
               
                  Ikke under 7 % af fedtsyrer i alt
               
            
         (1)  Udtrykt som vandaktivitet ved 25 °C.
   
   
      BILAG II
      
         Tilladte anvendelser af fedtekstrakt fra antarktisk lyskrebs (Euphausia superba)
      
      
                  Fødevarekategori
               
               
                  Maksimumsindhold af kombineret DHA og EPA
               
            
                  Kosttilskud som defineret i direktiv 2002/46/EF
               
               
                  3 g pr. dag for den almene befolkning
                  450 mg pr. dag for gravide og ammende kvinder
               
            
                  
                     Bemærk: Alle fødevarer, der indeholder olie med stort indhold af DHA og EPA fremstillet af antarktisk lyskrebs, bør være oxidativt stabile, hvilket skal påvises med en relevant og anerkendt national/international analysemetode (f.eks. AOAC).